የህዝብ እንባ ጠባቂ ተቋም በሴፍቲኔት ፕሮግራም ዙሪያ ምርመራ አካሄደ
የህዝብ እንባ ጠባቂ ተቋም በከተሞች ልማታዊ በሴፍቲኔት ፕሮግራም ዙሪያ ስልታዊ ምርመራ አካሂዷል፡፡በከተሞች የሚኖሩና ከድህነት ወለል በታች የሚገኙ የህብረተሰብ ክፍሎችን ለመደገፍ መንግስት ከአለም ባንክ በተገኘ እርዳታ የከተሞች ልማታዊ ሴፍቲኔት ፕሮግራም ተግባራዊ ማድረጉ ይታወሳል፡፡በፕሮግራሙ አተገባበር ዙሪያ የሚስተዋሉ ችግሮችን ለይቶ የመፍትሄ ሃሳብ ለማመላከት ነው በህዝብ እንባ ጠባቂ ተቋም የምርመራ ክፍል ስልታዊ ምርመራ ያካሄደው፡፡በዚህ ስልታዊ ምርመራ የአዲስ አበባ፣ የአዳማ እና የደሴ ከተሞች ሴፍቲኔት ፕሮግራም አተገባበር ተመርምሯል፡፡የምርመራ ቡድኑ ከተለያዩ የህብረተሰብ ክፍሎች የቀረቡለትን ቅሬታዎች መሰረት በማድረግ ነው ምርመራውን ያካሄደው፡፡በተጠቃሚዎች ምልመላ ዙሪያ ፍትሃዊነት አለመኖሩ፣ የክፍያ መዘግየት እና ማነስ፣ የግብዓት ማነስና የጥራት መጓደል እና የመሳሰሉት ከተነሱ ቅሬታዎች መካከል ተጠቃሾች ናቸው፡፡ተቋሙ ይህን መነሻ በማድረግ ባካሄደው ምርመራ በቅሬታ አቅራቢዎቹ የተነሱ ችግሮች እውነትነት እንዳላቸው ማረጋገጥ መቻሉን ነው ተቋሙ ለዋልታ ቴሌቪዥን የላከው መግለጫ የሚያመለክተው፡፡ቡድኑ በምርመራ ስራው የለያቸውን ግኝቶች መነሻ በማድረግም የመፍትሄ ሃሳቦችን አቅርቧል፡፡በዚህም መሰረት በምዝገባ ወቅት የሚሰጡ መረጃዎች ትክክለኛነት ቢጣራ እና ቢረጋገጥ፣ መስፈርቱን ሳያሟሉ የተካተቱ ግለሰቦችን በማስወጣት መስፈርቱን የሚያሟሉት ቢተኩ፣ የተጠቃሚዎች ወርሃዊ ክፍያ ወቅቱን ጠብቆ ቢከፈል እና የመሳሰሉት የመፍትሄ ሃሳቦች ቀርበዋል፡፡/የተቋሙ ኮሚዩኒኬሽን ጉዳዮች ዳይሬክቶሬት/